CELEX: 32021R1243
Language: mt
Date: 2021-04-19 00:00:00
Title: Regolament Delegat tal-Kummissjoni (UE) 2021/1243 tad-19 ta’ April 2021 li jissupplimenta r-Regolament (UE) 2019/2144 tal-Parlament Ewropew u tal-Kunsill billi jistabbilixxi regoli dettaljati dwar il-faċilitazzjoni għall-installazzjoni tat-tagħmir li jidentifika l-użu tal-alkoħol fil-vetturi bil-mutur u li jemenda l-Anness II ta’ dak ir-Regolament (Test b’rilevanza għaż-ŻEE)

30.7.2021   
               
               
                  MT
               
               
                  Il-Ġurnal Uffiċjali tal-Unjoni Ewropea
               
               
                  L 272/11
               
            
         REGOLAMENT DELEGAT TAL-KUMMISSJONI (UE) 2021/1243
         tad-19 ta’ April 2021
         li jissupplimenta r-Regolament (UE) 2019/2144 tal-Parlament Ewropew u tal-Kunsill billi jistabbilixxi regoli dettaljati dwar il-faċilitazzjoni għall-installazzjoni tat-tagħmir li jidentifika l-użu tal-alkoħol fil-vetturi bil-mutur u li jemenda l-Anness II ta’ dak ir-Regolament
         (Test b’rilevanza għaż-ŻEE)
         IL-KUMMISSJONI EWROPEA,
         Wara li kkunsidrat it-Trattat dwar il-Funzjonament tal-Unjoni Ewropea,
         Wara li kkunsidrat ir-Regolament (UE) 2019/2144 tal-Parlament Ewropew u tal-Kunsill tas-27 ta’ Novembru 2019 dwar rekwiżiti tal-approvazzjoni tat-tip għall-vetturi bil-mutur u t-trejlers tagħhom, kif ukoll għas-sistemi, għall-komponenti u għall-unitajiet tekniċi separati maħsubin għat-tali vetturi, fir-rigward tas-sikurezza ġenerali tagħhom u tal-protezzjoni tal-okkupanti tal-vetturi u l-utenti vulnerabbli tat-triq, li jemenda r-Regolament (UE) 2018/858 tal-Parlament Ewropew u tal-Kunsill u li jħassar ir-Regolamenti (KE) Nru 78/2009, (KE) Nru 79/2009 u (KE) Nru 661/2009 tal-Parlament Ewropew u tal-Kunsill u tar-Regolamenti tal-Kummissjoni (KE) Nru 631/2009, (UE) Nru 406/2010, (UE) Nru 672/2010, (UE) Nru 1003/2010, (UE) Nru 1005/2010, (UE) Nru 1008/2010, (UE) Nru 1009/2010, (UE) Nru 19/2011, (UE) Nru 109/2011, (UE) Nru 458/2011, (UE) Nru 65/2012, (UE) Nru 130/2012, (UE) Nru 347/2012, (UE) Nru 351/2012, (UE) Nru 1230/2012 u (UE) 2015/166 (1), u b’mod partikolari l-Artikolu 4(6) u l-Artikolu 6(6) tiegħu,
         Billi:
         
                     (1)
                  
                  
                     L-Artikolu 6 tar-Regolament (UE) 2019/2144 jeħtieġ li l-vetturi bil-mutur tal-kategoriji M u N ikunu mgħammra b’ċertu sistemi avvanzati tal-vetturi, inkluż il-faċilitazzjoni għall-installazzjoni tat-tagħmir li jidentifika l-użu tal-alkoħol;. Fl-Anness II tiegħu jistabbilixxi rekwiżiti bażiċi għall-approvazzjoni tat-tip tal-vetturi bil-mutur fir-rigward tal-faċilitazzjoni għall-installazzjoni tat-tagħmir li jidentifika l-użu tal-alkoħol f’dawk il-vetturi.
                  
               
                     (2)
                  
                  
                     It-tagħmir li jidentifika l-użu tal-alkoħol issaħħaħ is-sikurezza tat-traffiku billi jipprevjeni lill-persuni b’konċentrazzjonijiet tal-alkoħol fil-ġisem li jaqbżu valur limitu stabbilit milli jsuqu vettura bil-mutur.
                  
               
                     (3)
                  
                  
                     Huma meħtieġa regoli dettaljati dwar ir-rekwiżiti speċifiċi għall-approvazzjoni ta’ vetturi fir-rigward tal-faċilitazzjoni għall-installazzjoni tat-tagħmir li jidentifika l-użu tal-alkoħol.
                  
               
                     (4)
                  
                  
                     Is-serje tal-Istandard Ewropew EN 50436 tispeċifika l-metodi tal-ittestjar u r-rekwiżiti essenzjali tal-prestazzjoni għat-tagħmir li jidentifika l-użu tal-alkoħol u tagħti gwida lill-awtoritajiet, lil dawk li jieħdu d-deċiżjonijiet, lix-xerrejja u lill-utenti. L-istandards f’dik is-serje jinkludu wkoll dispożizzjonijiet speċifiċi relatati mal-vetturi bil-mutur biex jiffaċilitaw l-installazzjoni ta’ tagħmir li jidentifika l-użu tal-alkoħol.
                  
               
                     (5)
                  
                  
                     It-tagħmir li jidentifika l-użu tal-alkoħol fil-biċċa l-kbira tiegħu huwa maħsub għall-installazzjoni ta’ wara l-bejgħ. Għal dan il-għan, dan it-tagħmir jiġi konness maċ-ċirkwiti elettriċi u ta’ kontroll tal-vettura. Jenħtieġ li tali installazzjoni ma tfixkilx il-prestazzjoni jew il-manutenzjoni xierqa tal-vettura u ma xxekkilx is-sikurezza u s-sigurtà tal-vettura, iżda jenħtieġ ukoll li tkun sempliċi kemm jista’ jkun għall-installaturi speċjalizzati u mħarrġa.
                  
               
                     (6)
                  
                  
                     Għalhekk jeħtieġ li l-manifatturi tal-vetturi jintalbu jagħmlu disponibbli fuq is-siti web tagħhom dokument bi struzzjonijiet ċari għall-installazzjoni tat-tagħmir li jidentifika l-użu tal-alkoħol (“dokument ta’ installazzjoni”) sabiex jippermettu lit-tekniċi jinstallaw tagħmir li jidentifika l-użu tal-alkoħol b’mod xieraq f’ċertu mudell ta’ vettura.
                  
               
                     (7)
                  
                  
                     Billi parti mill-informazzjoni li tinsab fid-dokument ta’ installazzjoni tista’ tkun relatata mas-servizzi ta’ informazzjoni dwar it-tiswija u l-manutenzjoni tal-vetturi relatati mas-sigurtà, jenħtieġ li din tkun disponibbli biss għall-operaturi indipendenti li huma awtorizzati minn entitajiet akkreditati skont l-Appendiċi 3 tal-Anness X tar-Regolament (UE) 2018/858 tal-Parlament Ewropew u tal-Kunsill (2).
                  
               
                     (8)
                  
                  
                     It-tabella li fiha l-lista ta’ rekwiżiti fl-Anness II tar-Regolament (UE) 2019/2144 ma fiha l-ebda referenza għal atti regolatorji fir-rigward tal-faċilitazzjoni għall-installazzjoni tat-tagħmir li jidentifika l-użu tal-alkoħol. Għalhekk jeħtieġ tiġi introdotta referenza għal dan ir-Regolament f’dak l-Anness.
                  
               
                     (9)
                  
                  
                     Għalhekk, jenħtieġ li r-Regolament (UE) 2019/2144 jiġi emendat skont dan.
                  
               
                     (10)
                  
                  
                     Billi r-Regolament (UE) 2019/2144 irid japplika mis-6 ta’ Lulju 2022, dan ir-Regolament jenħtieġ li jibda japplika mill-istess data,
                  
               ADOTTAT DAN IR-REGOLAMENT:
         
            Artikolu 1
            Rekwiżiti dwar il-faċilitazzjoni għall-installazzjoni tat-tagħmir li jidentifika l-użu tal-alkoħol
            L-approvazzjoni tat-tip tal-vetturi bil-mutur fir-rigward tal-faċilitazzjoni għall-installazzjoni tat-tagħmir li jidentifika l-użu tal-alkoħol għandha tkun soġġetta għar-rekwiżiti stabbiliti fl-Anness I.
         
         
            Artikolu 2
            Emendi għar-Regolament (UE) 2019/2144
            L-Anness II tar-Regolament (UE) 2019/2144 huwa emendat skont l-Anness II ta’ dan ir-Regolament.
         
         
            Artikolu 3
            Dħul fis-seħħ u applikazzjoni
            Dan ir-Regolament għandu jidħol fis-seħħ fl-għoxrin jum wara dak tal-pubblikazzjoni tiegħu f’Il-Ġurnal Uffiċjali tal-Unjoni Ewropea.
            Għandu japplika mis-6 ta’ Lulju 2022.
         
         
            Dan ir-Regolament għandu jorbot fl-intier tiegħu u japplika direttament fl-Istati Membri kollha.
            Magħmul fi Brussell, id-19 ta’ April 2021.
            
               
                  Għall-Kummissjoni
               
               
                  Il-President
               
               Ursula VON DER LEYEN
            
         
         
            (1)  ĠU L 325, 16.12.2019, p. 1.
         
            (2)  Ir-Regolament (UE) 2018/858 tal-Parlament Ewropew u tal-Kunsill tat-30 ta' Mejju 2018 dwar l-approvazzjoni u s-sorveljanza tas-suq ta' vetturi bil-mutur u t-trejlers tagħhom, u ta' sistemi, komponenti u unitajiet tekniċi separati maħsuba għal tali vetturi, li jemenda r-Regolamenti (KE) Nru 715/2007 u (KE) Nru 595/2009 u li jħassar id-Direttiva 2007/46/KE (ĠU L 151, 14.6.2018, p. 1).
      
      
         
            ANNESS I
            Rekwiżiti tekniċi
            
               1.   
               
                  Il-faċilitazzjoni għall-installazzjoni tat-tagħmir li jidentifika l-użu tal-alkoħol għandha tippermetti l-immuntar jew il-modifika retroattiva ta’ tagħmir li jidentifika l-użu tal-alkoħol li jikkonforma mal-Istandards Ewropej EN 50436-1:2014 jew EN 50436-2:2014+A1:2015.
               
            
            
               2.   
               
                  Is-sistema tal-vettura f’dak li jirrigwarda l-faċilitazzjoni għall-installazzjoni tat-tagħmir li jidentifika l-użu tal-alkoħol f’kull vettura bil-mutur tal-kategoriji M u N għandha tikkonforma mal-mudell rilevanti tal-vettura kif stabbilit fid-dokument ta’ installazzjoni tat-tagħmir li jidentifika l-użu tal-alkoħol (“id-dokument ta’ installazzjoni”), li jikkonforma mal-Istandard Ewropew EN 50436-7:2016. Għal dan il-għan, id-dokument tal-installazzjoni għandu jkopri mill-inqas waħda mill-għażliet f’EN 50436-7:2016, l-Anness C 3a, 3b, jew 3c. Il-manifattur tal-vettura jista’ jipprovdi d-dokument ta’ installazzjoni li jikkonforma mal-aħħar reviżjonijiet tal-Istandard Ewropew, bi qbil mal-awtorità tal-approvazzjoni u mas-servizz tekniku.
               
            
            
               3.   
               
                  Id-dokument ta’ installazzjoni
               
            
            
               3.1.   
               Id-dokument ta’ installazzjoni għandu jkun fih deskrizzjoni dettaljata, dijagrammi u stampi li jispjegaw l-installazzjoni ta’ tagħmir li jidentifika l-użu tal-alkoħol, li jkopru kwalunkwe wieħed mis-settijiet ta’ informazzjoni li ġejjin:
               
                           (a)
                        
                        
                           l-informazzjoni dwar l-alimentazzjoni tal-batterija, l-ertjar, l-istat tal-ignixin u tal-attwatur tal-istartjar tal-vettura;
                        
                     
                           (b)
                        
                        
                           l-informazzjoni dwar l-alimentazzjoni tal-batterija, l-ertjar, l-istat tal-ignixin u l-linja tal-input u tal-output li jippermettu jew jimblukkaw l-istartjar tal-vettura, u d-detezzjoni fakultattiva tal-kapaċità ta’ propulsjoni (eż. it-tħaddim tal-magna) jew tal-linja tas-sinjalar li l-vettura qed tiċċaqlaq; jew
                        
                     
                           (c)
                        
                        
                           l-informazzjoni dwar l-alimentazzjoni tal-batterija, l-ertjar u konnessjoni data bus.
                        
                     
            
               3.2.   
               
                  Kwalunkwe software, hardware jew proċeduri addizzjonali meħtieġa biex jippermettu l-installazzjoni ta’ tagħmir li jidentifika l-użu tal-alkoħol f’vettura standard għandhom jiġu identifikati u indikati fid-dokument ta’ installazzjoni.
               
            
            
               3.3.   
               
                  It-tagħmir li jidentifika l-użu tal-alkoħol normalment għandu jkun fl-istat tal-imblukkar. L-istat tal-imblukkar tat-tagħmir li jidentifika l-użu tal-alkoħol għandu jinkiseb jew permezz ta’ relay tal-output miftuħ, sinjal tal-output korrispondenti jew messaġġ bus diġitali korrispondenti. L-għeluq ta’ dan ir-relay jew il-bidla tas-sinjal li jimblokka l-output f’sinjal li ma jimblukkax l-output jew it-trażmissjoni tal-messaġġ data bus korrispondenti li ma jimblukkax għandu jseħħ meta jingħata kampjun tan-nifs aċċettat b’konċentrazzjoni tal-alkoħol taħt il-limitu prestabbilit.
               
            
            
               3.4.   
               
                  Tagħmir li jidentifika l-użu tal-alkoħol installat għandu jintervjeni biss fil-proċess tal-istartjar tal-magna jew biex il-vettura titħalla tiċċaqlaq bil-potenza tagħha stess mal-attivazzjoni tal-iswiċċ ta’ kontroll prinċipali tal-vettura u t-tagħmir li jidentifika l-użu tal-alkoħol m’għandux jinfluwenza magna mqabbda jew vettura miexja.
               
            
            
               4.   
               
                  Aċċess għal informazzjoni dwar il-faċilitazzjoni tat-tagħmir li jidentifika l-użu tal-alkoħol
               
            
            
               4.1.   
               
                  Il-manifatturi tal-vetturi għandhom jistabbilixxu l-arranġamenti u l-proċeduri neċessarji biex jiżguraw li l-informazzjoni dwar il-faċilitazzjoni tat-tagħmir li jidentifika l-użu tal-alkoħol, fil-forma ta’ dettalji rilevanti tad-dokument ta’ installazzjoni standardizzat, tkun aċċessibbli skont l-Anness X tar-Regolament (UE) 2018/858. Billi parti mill-informazzjoni tista’ tkun relatata mas-servizzi ta’ informazzjoni dwar it-tiswija u l-manutenzjoni tal-vetturi relatati mas-sigurtà, l-aċċess għall-informazzjoni dwar il-faċilitazzjoni tat-tagħmir li jidentifika l-użu tal-alkoħol huwa ristrett għall-operaturi indipendenti li jikkonformaw mal-proċedura stabbilita fl-Appendiċi 3 ta’ dak l-Anness.
               
            
            
               5.   
               
                  Il-manifattur tal-vettura għandu jehmeż mad-dokument ta’ informazzjoni dikjarazzjoni magħmula bl-użu tal-mudell stabbilit fl-Appendiċi għal dan l-Anness.
               
            
         
      
      
         
            Appendiċi
            Dikjarazzjoni tal-manifattur
            (Manifattur):
            …
            (Indirizz tal-manifattur):
            …
            Jiċċertifika li
            Jipprovdi aċċess għad-dokument ta’ installazzjoni tat-tagħmir li jidentifika l-użu tal-alkoħol f’konformità mal-Artikolu 1 tar-Regolament Delegat tal-Kummissjoni (UE) 2021/1243 (1) għall-għamla u t-tip tal-vettura li ġejjin: …
            L-indirizz(i) tal-sit(i) web prinċipali, fejn id-dokument ta’ installazzjoni tat-tagħmir li jidentifika l-użu tal-alkoħol jista’ jiġi aċċessat, huwa/huma elenkat(i) fl-Anness A ta’ din id-dikjarazzjoni. Id-dettalji tal-kuntatt tar-rappreżentant tal-manifattur responsabbli li ffirma din id-dikjarazzjoni huma stabbiliti fl-Anness B ta’ din id-dikjarazzjoni.
            Magħmul fi…[Post]
            Fi…[Data]
            [Firma] [Pożizzjoni][]
            Anness A: Indirizz(i) tas-sit(i) web
            Anness B: id-dettalji ta’ kuntatt
            
               (1)  Ir-Regolament Delegat tal-Kummissjoni (UE) 2021/1243 tad-19 ta’ April 2021 li jissupplimenta r-Regolament (UE) 2019/2144 tal-Parlament Ewropew u tal-Kunsill billi jistabbilixxi regoli dettaljati dwar il-faċilitazzjoni għall-installazzjoni tat-tagħmir li jidentifika l-użu tal-alkoħol fil-vetturi bil-mutur u li jemenda l-Anness II ta’ dak ir-Regolament (ĠU L 272, p. 11).
         
      
      
         
            ANNESS II
            Emenda għar-Regolament (UE) 2019/2144
            Fl-Anness II tar-Regolament (UE) 2019/2144 ir-ringiela għar-rekwiżit E1 hija sostitwita b’dan li ġej:
            
               
                           “E1 Faċilitazzjoni għall-installazzjoni tat-tagħmir li jidentifika l-użu tal-alkoħol
                        
                        
                           Ir-Regolament Delegat tal-Kummissjoni (UE) 2021/1243  (*1)
                           
                        
                        
                            
                        
                        
                           B
                        
                        
                           B
                        
                        
                           B
                        
                        
                           B
                        
                        
                           B
                        
                        
                           B
                        
                        
                            
                        
                        
                            
                        
                        
                            
                        
                        
                            
                        
                        
                            
                        
                        
                            
                        
                     
            
               (*1)  Ir-Regolament Delegat tal-Kummissjoni (UE) 2021/1243 tad-19 ta’ April 2021 li jissupplimenta r-Regolament (UE) 2019/2144 tal-Parlament Ewropew u tal-Kunsill billi jistabbilixxi regoli dettaljati dwar il-faċilitazzjoni għall-installazzjoni tat-tagħmir li jidentifika l-użu tal-alkoħol fil-vetturi bil-mutur u li jemenda l-Anness II ta’ dak ir-Regolament (ĠU L 272, XX.XX.XX 11).]”.